Document ID: 32014D0350

DECIZIA COMISIEI
din 5 iunie 2014
de stabilire a criteriilor ecologice de acordare a etichetei ecologice a UE pentru produse textile
[notificată cu numărul C(2014) 3677]
(Text cu relevanță pentru SEE)
(2014/350/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
după consultarea Comitetului pentru etichetare ecologică al Uniunii Europene,
întrucât:
(1)
În temeiul Regulamentului (CE) nr. 66/2010, eticheta ecologică a UE poate fi acordată produselor care au un impact redus asupra mediului pe durata întregului lor ciclu de viață.
(2)
Regulamentul (CE) nr. 66/2010 prevede stabilirea de criterii specifice de acordare a etichetei ecologice a UE, în funcție de grupele de produse.
(3)
Decizia 2009/567/CE a Comisiei (2) a stabilit criteriile ecologice și cerințele aferente de evaluare și verificare pentru produsele textile, care sunt valabile până la 30 iunie 2014.
(4)
Pentru a reflecta mai bine stadiul actual al tehnologiei de pe piață pentru această grupă de produse și pentru a ține seama de inovațiile apărute după adoptarea deciziei menționate anterior, se consideră oportun să se modifice sfera grupei de produse și să se stabilească un set revizuit de criterii ecologice.
(5)
Criteriile au în special obiectivul de a identifica produsele care au un impact mai scăzut asupra mediului pe durata ciclului lor de viață, cu ameliorări specifice pentru ca acestea: să provină din forme mai durabile de agricultură și silvicultură, să fie fabricate utilizând mai eficient resursele și energia, prin procese mai curate și mai puțin poluante și utilizând mai puține substanțe periculoase, și să fie concepute și specificate pentru a fi de înaltă calitate și durabile. Criteriile de acordare a etichetei ecologice a UE produselor textile sunt stabilite pentru aspectele menționate anterior, iar produsele cu performanțe îmbunătățite în ceea ce privește aspectele respective ar trebui promovate. Prin urmare, este oportun să se stabilească criterii de acordare a etichetei ecologice a UE pentru grupa de produse „textile”.
(6)
Criteriile revizuite, precum și cerințele de evaluare și de verificare aferente, ar trebui să fie valabile pentru o perioadă de patru ani de la data adoptării prezentei decizii, având în vedere ciclul de inovare pentru această grupă de produse.
(7)
Prin urmare, Decizia 2009/567/CE ar trebui înlocuită prin prezenta decizie.
(8)
Este necesar să se prevadă o perioadă de tranziție pentru producătorii ale căror produse au primit eticheta ecologică a UE pentru produse textile pe baza criteriilor stabilite în Decizia 2009/567/CE, astfel încât aceștia să aibă timp suficient să își adapteze produsele în vederea îndeplinirii criteriilor și cerințelor revizuite.
(9)
Măsurile prevăzute în prezenta decizie sunt conforme cu avizul comitetului înființat în temeiul articolului 16 din Regulamentul (CE) nr. 66/2010,
ADOPTĂ PREZENTA DECIZIE:
Articolul 1
(1) Grupa de produse „produse textile” cuprinde:
(a)
îmbrăcăminte și accesorii din material textil: îmbrăcăminte și accesorii cu un conținut de fibre textile de cel puțin 80 % din greutate, țesute, nețesute sau tricotate;
(b)
textile de interior: produse textile utilizate în spații interioare, cu un conținut de fibre textile de cel puțin 80 % din greutate, țesute, nețesute sau tricotate;
(c)
fibre, fire, țesături și fâșii tricotate: destinate utilizării în îmbrăcăminte și accesorii din materiale textile și în textile de interior, inclusiv țesături pentru tapițerii și pânză de saltele, înainte de aplicarea unei dubluri sau a unor tratamente asociate cu produsul final;
(d)
elemente netextile: fermoare, nasturi și alte accesorii care sunt încorporate în produs; membrane, straturi de acoperire și laminate;
(e)
produse pentru curățat: produse textile țesute sau nețesute pentru curățarea umedă sau uscată a suprafețelor și uscarea articolelor de bucătărie.
(2) Următoarele produse nu sunt incluse în grupa de produse „produse textile”:
(a)
produsele destinate să fie aruncate după o singură utilizare;
(b)
acoperitoarele de podea, care intră în domeniul de aplicare al Deciziei 2009/967/CE (3);
(c)
țesăturile care fac parte din structuri destinate utilizării în exterior.
(3) Sunt excluse din grupa de produse îmbrăcămintea, țesăturile și fibrele care conțin următoarele articole:
(a)
dispozitive electrice sau care fac parte integrantă din circuite electrice;
(b)
dispozitive sau substanțe impregnate destinate să detecteze sau să reacționeze la variațiile condițiilor ambiante.
Articolul 2
În sensul prezentei decizii, se aplică următoarele definiții:
(a)
„fibre textile” înseamnă fibre naturale, fibre sintetice și fibre celulozice artificiale;
(b)
„fibre naturale” înseamnă bumbac și alte fibre celulozice naturale din semințe, in și alte fibre liberiene, lână și alte fibre cheratinice;
(c)
„fibre sintetice” înseamnă acrilic, elastan, poliamidă, poliester și polipropilenă;
(d)
„fibre celulozice artificiale” înseamnă Lyocell, modal și viscoză.
Articolul 3
Pentru „îmbrăcămintea și accesoriile din material textil” și pentru „textilele de interior”, materialele de umplere, dublurile, căptușelile, membranele și straturile de acoperire din fibre care sunt incluse în domeniul de aplicare al prezentei decizii nu se includ în calculul procentajului de fibre textile.
Articolul 4
Materialele de umplere care nu sunt din fibre textile trebuie să respecte restricțiile enumerate la criteriul 10 din anexă, referitoare la substanțele chimice auxiliare, agenții tensioactivi, biocide și formaldehidă.
Articolul 5
Criteriile de acordare a etichetei ecologice a UE în temeiul Regulamentului (CE) nr. 66/2010 pentru un produs care se încadrează în grupa de produse „produse textile”, definită la articolul 1 din prezenta decizie, precum și cerințele de evaluare și verificare aferente sunt stabilite în anexă.
Articolul 6
Criteriile și cerințele de evaluare aferente stabilite în anexă sunt valabile pentru o perioadă de patru ani de la data adoptării prezentei decizii.
Articolul 7
În scopuri administrative, numărul de cod atribuit grupei de produse „produse textile” este „016”.
Articolul 8
Decizia 2009/567/CE se abrogă.
Articolul 9
(1) Cererile de acordare a etichetei ecologice a UE pentru produsele care se încadrează în grupa de produse „produse textile” depuse în termen de două luni de la data adoptării prezentei decizii se pot baza fie pe criteriile prevăzute în Decizia 2009/567/CE, fie pe criteriile prevăzute în prezenta decizie. Cererile sunt evaluate în funcție de criteriile pe care se bazează.
(2) Licențele pentru eticheta ecologică a UE acordate în conformitate cu criteriile stabilite în Decizia 2009/567/CE pot fi utilizate timp de 12 luni de la data adoptării prezentei decizii.
Articolul 10
Prezenta decizie se adresează statelor membre.
Adoptată la Bruxelles, 5 iunie 2014.

Labels: 3
7
1
20